CELEX: 52021DP0061
Language: hu
Date: 2021-03-09 00:00:00
Title: Az Európai Parlament 2021. március 9-i határozata a Clara Ponsatí Obiols mentelmi jogának felfüggesztésére irányuló kérelemről (2020/2031(IMM))

2021.11.24.   
            
            
               HU
            
            
               Az Európai Unió Hivatalos Lapja
            
            
               C 474/162
            
         
      P9_TA(2021)0061
      Clara Ponsatí Obiols mentelmi jogának felfüggesztésére irányuló kérelem
      Az Európai Parlament 2021. március 9-i határozata a Clara Ponsatí Obiols mentelmi jogának felfüggesztésére irányuló kérelemről (2020/2031(IMM))
      (2021/C 474/19)
      
         Az Európai Parlament,
      
      
                  —
               
               
                  tekintettel a 2020. február 10-én beérkezett, a spanyol Tribunal Supremo (legfelsőbb bíróság) elnöke által továbbított, és a spanyol Tribunal Supremo második tanácsának elnöke által a 3/20907/2017. számú különleges eljárással összefüggésben benyújtott, a mentelmi jog felfüggesztésére irányuló 2020. február 4-i kérelemre; tekintettel a mentelmi jog felfüggesztésére irányuló említett kérelemnek a 2020. február 13-i plenáris ülésen való bejelentésére,
               
            
                  —
               
               
                  miután eljárási szabályzata 9. cikke (6) bekezdésének megfelelően meghallgatta Clara Ponsatí Obiolst,
               
            
                  —
               
               
                  tekintettel az Európai Unió kiváltságairól és mentességeiről szóló 7. jegyzőkönyv 8. és 9. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,
               
            
                  —
               
               
                  tekintettel az Európai Unió Bírósága által 2008. október 21-én, 2010. március 19-én, 2011. szeptember 6-án, 2013. január 17-én és 2019. december 19-én hozott ítéletekre (1),
               
            
                  —
               
               
                  tekintettel a spanyol Junta Electoral Central (központi választási hivatal) 2020. január 23-i határozatára (2),
               
            
                  —
               
               
                  tekintettel az Európai Parlament összetételének megállapításáról szóló, 2018. június 28-i (EU) 2018/937 európai tanácsi határozatra (3) és az EUSZ 50. cikkének (3) bekezdése szerinti határidő meghosszabbításáról szóló, az Egyesült Királysággal egyetértésben hozott, 2019. október 29-i (EU) 2019/1810 európai tanácsi határozatra (4),
               
            
                  —
               
               
                  tekintettel a 2020. február 10-i plenáris ülésen tett bejelentésre, miszerint az Európai Tanács 2018. június 28-i határozatával összhangban és az Egyesült Királyság Európai Unióból való 2020. január 31-i kilépését követően a Parlament tudomásul vette Clara Ponsatí Obiols 2020. február 1-jei hatállyal való, európai parlamenti képviselővé történő megválasztását,
               
            
                  —
               
               
                  tekintettel a spanyol alkotmány 71. cikkének (1) és (2) bekezdésére,
               
            
                  —
               
               
                  tekintettel eljárási szabályzata 5. cikkének (2) bekezdésére, 6. cikkének (1) bekezdésére és 9. cikkére,
               
            
                  —
               
               
                  tekintettel a Jogi Bizottság jelentésére (A9-0022/2021),
               
            
                  A.
               
               
                  mivel a spanyol Tribunal Supremo második tanácsának elnöke az Európai Unió kiváltságairól és mentességeiről szóló 7. jegyzőkönyv 9. cikke első bekezdésének b) pontjára tekintettel és a 3/20907/2017. sz. különleges eljárással – azaz a spanyol büntető törvénykönyv 544. és 545. cikke szerinti zendülés bűncselekménye miatt indított büntetőeljárással – összefüggésben kérelmezte Clara Ponsatí Obiols európai parlamenti képviselő mentelmi jogának felfüggesztését;
               
            
                  B.
               
               
                  mivel a büntetőeljárás tárgyát képező cselekményeket a vád szerint 2017-ben követték el; mivel ebben az ügyben a vádiratot 2018. március 21-én bocsátották ki, és azt a fellebbezéseket elutasító későbbi határozatok is megerősítették; mivel a vizsgálatot 2018. július 9-én végzéssel lezárták, és 2018. október 25-én véglegessé nyilvánították; mivel a 2018. július 9-i végzés megállapította Clara Ponsatí Obiols és mások mulasztását, és a bíróság a vele és másokkal szemben folytatott eljárás felfüggesztéséről határozott a tartózkodási helyük megállapításáig;
               
            
                  C.
               
               
                  mivel a spanyol Junta Electoral Central ((központi választási hivatal) 2020. január 23-án megválasztottnak nyilvánította Clara Ponsatí Obiolst; mivel az Egyesült Királyság Európai Unióból való 2020. január 31-i kilépését követően a Parlament tudomásul vette Clara Ponsatí Obiols európai parlamenti képviselővé történő megválasztását 2020. február 1-i hatállyal;
               
            
                  D.
               
               
                  mivel az európai parlamenti képviselői jogállás 2020. január 23-tól hatályos; mivel a mentelmi jog felfüggesztésére irányuló kérelem alapjául szolgáló tények és büntetőeljárás időpontja megelőzi az európai parlamenti képviselői jogállás megszerzését és annak alapján az európai parlamenti képviselőt megillető mentelmi jog keletkezését;
               
            
                  E.
               
               
                  mivel a Jogi Bizottság tudomásul vette a Clara Ponsatí Obiols által az eljárási szabályzat 9. cikkének (6) bekezdése alapján a bizottság tagjai számára benyújtott és az eljárás szempontjából relevánsnak ítélt dokumentumokat;
               
            
                  F.
               
               
                  mivel a bírósági eljárások megfelelőségéről a tagállami hatóságok döntenek;
               
            
                  G.
               
               
                  mivel a nemzeti jogi és igazságszolgáltatási rendszerek méltatása nem az Európai Parlament feladata;
               
            
                  H.
               
               
                  mivel az Európai Parlament nem rendelkezik hatáskörrel arra, hogy értékelje vagy megkérdőjelezze a szóban forgó büntetőeljárásokat folytató nemzeti igazságügyi hatóságok joghatóságát;
               
            
                  I.
               
               
                  mivel a spanyol jog szerint – annak a nemzeti bíróságok általi értelmezése alapján és a forgó tagállam által a Parlamenttel közöltek szerint – a spanyol Tribunal Supremo második tanácsa az európai parlamenti képviselő mentelmi jogának felfüggesztését kérelmezni jogosult illetékes hatóság;
               
            
                  J.
               
               
                  mivel az eljárások nem az Európai Unió kiváltságairól és mentességeiről szóló 7. jegyzőkönyv 8. cikke szerinti, az európai parlamenti képviselői megbízatás gyakorlása során kifejtett véleményekre vagy leadott szavazatokra vonatkoznak;
               
            
                  K.
               
               
                  mivel az Európai Unió kiváltságairól és mentességeiről szóló 7. jegyzőkönyv 9. cikke első bekezdésének a) pontja szerint az Európai Parlament képviselői saját államuk területén az adott állam parlamenti képviselőire vonatkozó mentességeket élvezik;
               
            
                  L.
               
               
                  mivel a spanyol alkotmány 71. cikkének (1) és (2) bekezdése a következőképp rendelkezik:
                  
                              „(1)
                           
                           
                              A képviselők és a szenátorok feladataik ellátása során kifejtett véleményük tekintetében abszolút sérthetetlenséget élveznek.
                           
                        
                              (2)
                           
                           
                              A képviselőket és a szenátorokat mandátumuk ideje alatt mentelmi jog is megilleti és csak a bűncselekmény elkövetésében tetten ért tagok tartóztathatók le. Az adott törvényhozási kamara előzetes engedélye nélkül nem gyanúsíthatók meg és nem vonhatók eljárás alá.”;
                           
                        
            
                  M.
               
               
                  mivel a spanyol alkotmány 71. cikkének alkalmazása és különösen a parlamenti képviselői jogállással rendelkező terhelttel szembeni büntetőeljárás lefolytatásához parlamenti engedélyt nem igénylő eljárási szakasz tekintetében lényeges, hogy nincs szükség felfüggesztés iránti kérelemre abban az esetben, ha a terhelt a korábban megindult büntetőeljárás során szerez parlamenti képviselői jogállást, vagy ha a parlamenti képviselő a hivatalos vádemelést követően lép hivatalba; mivel ezért nem szükséges az Európai Unió kiváltságairól és mentességeiről szóló 7. jegyzőkönyv 9. cikke első bekezdésének a) pontja alapján kérelmezni a mentesség felfüggesztését ahhoz, hogy Spanyolország területén intézkedéseket hozzanak;
               
            
                  N.
               
               
                  mivel az Európai Parlamentnek nem feladata a parlamenti képviselők kiváltságaival és menteségeivel kapcsolatos nemzeti szabályok értelmezése;
               
            
                  O.
               
               
                  mivel az Európai Unió kiváltságairól és mentességeiről szóló 7. jegyzőkönyv 9. cikke első bekezdésének b) pontja szerint az európai parlamenti képviselők a saját államuktól eltérő tagállam területén mentességet élveznek minden fogvatartási intézkedés és bírósági eljárás alól;
               
            
                  P.
               
               
                  mivel 2019. november 4-én a spanyol Tribunal Supremo második tanácsa elrendelte „a büntetőeljárás elindítása érdekében […] adott esetben nemzeti elfogatóparancs(ok), európai elfogatóparancs(ok), valamint […] [kiadatásra] irányuló nemzetközi elfogatóparancs(ok)” kiadását többek között Clara Ponsatí Obiols ellen, akivel szemben mulasztást állapítottak meg; mivel – amint azt a mentelmi jog felfüggesztésére irányuló kérelem kifejti – 2020. február 3-án megerősítették a Clara Ponsatí Obiolsra vonatkozóan kiadott nemzeti kutatási, elfogató- és letartóztatási parancsot, az európai elfogatóparancsot, valamint a kiadatási célú nemzetközi elfogatóparancsról szóló határozatot, és ezzel egyidejűleg a mentelmi jog felfüggesztésére irányuló kérelmet nyújtottak be a kibocsátott európai elfogatóparancs végrehajtásának folytatása érdekében;
               
            
                  Q.
               
               
                  mivel az eljárási szabályzat 9. cikkének (8) bekezdése értelmében a Jogi Bizottság semmilyen esetben sem nyilatkozhat a képviselő bűnösségével, ártatlanságával vagy azzal kapcsolatban, hogy a képviselőnek tulajdonított vélemény vagy cselekmény indokolja-e büntetőeljárás folytatását, még akkor sem, ha a kérelem vizsgálata során részletesen megismeri az ügy tényállását;
               
            
                  R.
               
               
                  mivel az eljárási szabályzat 5. cikkének (2) bekezdésével összhangban a parlamenti mentelmi jog nem a képviselők személyes kiváltsága, hanem a teljes Parlament és az egyes képviselők függetlenségének biztosítéka;
               
            
                  S.
               
               
                  mivel a parlamenti mentelmi jog célja a Parlament és képviselői megóvása a parlamenti megbízatás teljesítése során végzett, és e megbízatástól elválaszthatatlan tevékenységekkel összefüggésben velük szemben kezdeményezett jogi eljárásoktól;
               
            
                  T.
               
               
                  mivel a vád nyilvánvalóan nem Clara Ponsatí Obiols európai parlamenti képviselői pozíciójához, hanem a Govern (Katalán regionális kormány) regionális oktatási minisztereként betöltött korábbi pozíciójához kapcsolódik;
               
            
                  U.
               
               
                  mivel Clara Ponsatí Obiols azon személyek csoportjának tagjai közé tartozik, akik hasonló helyzetben vannak a szóban forgó bűncselekményekkel kapcsolatos büntetőeljárások és vádak tekintetében, azzal az egyetlen különbséggel, hogy ő jelenleg európai parlamenti képviselőként mentelmi jogot élvez; mivel ezért szem előtt kell tartani, hogy Clara Ponsatí Obiols nem az egyetlen olyan személy, akit az adott ügyben büntetőeljárás alá vontak;
               
            
                  V.
               
               
                  mivel az eljárás tárgyát képező cselekményeket 2017-ben követték el, és az adott büntetőeljárást pedig 2018-ban indították meg Clara Ponsatí Obiols ellen; mivel ennek alapján nem állítható, hogy a bírósági eljárást azért indították volna, hogy akadályozzák Clara Ponsatí Obiols európai parlamenti képviselőként folytatandó jövőbeli politikai tevékenységét, mivel az adott időpontban európai parlamenti képviselői jogállásának megszerzése csupán elméleti és jövőbeli lehetőség volt;
               
            
                  W.
               
               
                  mivel ebben az esetben a Parlament nem talált bizonyítékot fumus persecutionis fennállására, azaz nem merült fel arra utaló tény, hogy a bírósági eljárást a képviselő, következésképpen pedig az Európai Parlament politikai tevékenységének károsítására irányuló szándékkal indították volna;
               
            
               
                  1.
               
               
                  úgy határoz, hogy az Európai Unió kiváltságairól és mentességeiről szóló 7. jegyzőkönyv 9. cikke első bekezdésének b) pontja alapján felfüggeszti Clara Ponsatí Obiols mentelmi jogát;
               
            
               
                  2.
               
               
                  utasítja elnökét, hogy haladéktalanul továbbítsa ezt a határozatot és az illetékes bizottság jelentését a spanyolországi hatóságoknak és Clara Ponsatí Obiolsnak.
               
            
         (1)  A Bíróság 2008. október 21-i ítélete, Marra kontra De Gregorio és Clemente, C-200/07 és C-201/07, ECLI:EU:C:2008:579; a Törvényszék 2010. március 19-iGollnisch kontra Parlament ítélete, T-42/06, ECLI:EU:T:2010:102; a Bíróság 2011. szeptember 6-i ítélete, Patriciello, C 163/10, ECLI: EU:C:2011:543; a Törvényszék 2013. január 17-iGollnisch kontra Parlament ítélete, T-346/11 és T-347/11, ECLI:EU:T:2013:23; a Bíróság 2019. december 19-iJunqueras Vies ítélete, C-502/19, ECLI:EU:C:2019:1115.
      
         (2)  Boletín Oficial del Estado, 21. sz., 2020. január 24., 7441–7442. o.
      
         (3)  HL L 165. I, 2018.7.2., 1. o.
      
      
         (4)  HL L 278. I, 2019.10.30., 1. o.